साना प्रतियोगितामा रमाउँदै राष्ट्रिय खेलाडी
कोरोना भाइरस संक्रमणको जोखिमका कारण खेलक्षेत्र ठप्प हुँदा फुटबल खेलाडीहरू व्यक्तिगत अभ्यासमै सीमित भए । बिहान–बेलुका ट्रेनिङ भए पनि बाँकी दिनभरिको समय फुर्सदिला हुन्थे । खेल्न नपाउँदा दिक्क भएका खेलाडीहरू केही समययता भने साना प्रतियोगिताहरूमा रमाउन थालेका छन् ।
इटहरी — कोरोना भाइरस संक्रमणको जोखिमका कारण खेलक्षेत्र ठप्प हुँदा फुटबल खेलाडीहरू व्यक्तिगत अभ्यासमै सीमित भए । बिहान–बेलुका ट्रेनिङ भए पनि बाँकी दिनभरिको समय फुर्सदिला हुन्थे । खेल्न नपाउँदा दिक्क भएका खेलाडीहरू केही समययता भने साना प्रतियोगिताहरूमा रमाउन थालेका छन् ।धरान–१७ पटनालीमा मंसिर ५ देखि सुरु भएको प्रथम पटनाली च्यालेन्ज कप २०७७ मा अधिकांश राष्ट्रिय र ‘ए’ डिभिजन स्तर खेल्दै आएका खेलाडी सहभागी भएका छन् । कोरोनाका कारण कामकाज ठप्प भएका कारण दर्शकको सहभागितासमेत उस्तै लोभलाग्दो छ । पाका उमेरदेखि साना केटाकेटी पनि खेल हेर्न पुगिरहेका छन् ।पहिलो चरणको लकडाउनयता खेल्न नपाएका राष्ट्रिय खेलाडी प्रकाश बुढाथोकी पटनाली च्यालेन्ज कपमा उत्साहसाथ पटनाली क्लबबाट खेले । कोरोनाका कारण लामो समयदेखि प्रकाश घरमै थिए । स्थानीय उनी घरेलु मैदानमा खेल्न पाउँदा निकै खुसी लागेको बताउँछन् । ‘लकडाउनपछि पहिलोपल्ट खेल्न पाउँदा खुसी छु,’ उनले भने, ‘अरू खेलाडीलाई गाउँबारेमा थाहा दिन पाउँदा निकै उत्साही छौं ।’ पछिल्लो केही वर्षदेखि चाहेर पनि साना प्रतियोगिताहरूमा खेल्न पाएका थिएनन् । यसपल्ट भने जहाँबाट फुटबल खेल्न सिके सोही ठाउँमा लामो समयपछि खेल्न पाए ।राष्ट्रिय खेलाडी बुद्ध चेम्जोङ धनकुटाको राजारानीबाट उत्साहसाथ खेल्न पटनाली आएका थिए । प्रतियोगिता हुने नहुने निश्चित थिएन । तर उनले आफूलाई फिट राख्न व्यक्तिगत ट्रेनिङ नियमित गर्थे । राम्रो प्रदर्शन गरे पनि उनी आबद्ध सतिशाले फुटबल क्लब मोरङ पहिलो चरणबाट बाहिरियो । हार भए पनि मैदानमा खेल्न पाउँदा खुसी लागेको बुद्ध चेम्जोङले सुनाए ।धरानको बुढासुब्बा गोल्डकपमा करिब एक दशकदेखि खेल्दै आएको भए पनि पटनालीमा खेल्ने मौका पाएका थिएनन् । यसपल्ट भने कोरोनाका कारण उनलाई मौका जुर्‍यो । दर्शकको बाक्लो उपस्थितिले खेल्न निकै हौस्याएको उनको अनुभव छ । प्रतियोगिताहरू ठप्प हुँदा खेलाडीहरू निकै मर्कामा परेको बताउँदै उनले भने, ‘साना प्रतियोगिताहरूमा खेल्दा अभ्यासमात्र होइन आम्दानीसमेत हुन्छ । त्यसैले स्थानीयस्तरमा प्रतियोगिता हुनु जरुरी छ ।’राष्ट्रिय खेलाडी जितेन्द्र तामाङ लकडाउनयता घरमा बस्दै आएका थिए । नियमित ट्रेनिङ दिनभरि फुर्सदमा हुने उनलाई पटनालीमा खेल्ने निम्तो दिँदा उत्साह छाएको थियो । झापाबाट खेल्न अर्का राष्ट्रिय खेलाडी विशाल राई ‘बी’ सँगै उनी पटनाली आएका थिए ।‘१० महिनादेखि खेल्न पाएको थिएनौं,’ उनले भने, ‘साना प्रतियोगिता खेलेर भए पनि चित्त बुझाएँ । ट्रेनिङ भइरहे पनि खेलेको जस्तो हुँदैन ।’प्रकाश बुढाथोकी र पूर्वराष्ट्रिय खेलाडी सुमन सुवेदीको घर पटनाली भन्ने थाहा थियो । तर पहिलोचोति आएर खेल्न पाउँदा निकै खुसी लागेको उनी बताउँछन् । कोरोनाका कारण खेलाडीहरू निकै समस्या भएको बताउँदै उनी भन्छन्, ‘खेलेर कोरोना जितिन्छ । आवश्यक मापदण्ड पुर्‍याए खेल सञ्चालन गर्न जरुरी छ ।’ लिग सञ्चालन गर्न नसके पनि स्थानीय प्रतियोगिताहरू सुचारु हुन सके खेलाडीमा निकै उत्साह जाग्ने उनले बताए ।लकडाउन सुरु हुनुअगावै घर आएका पूर्वराष्ट्रिय खेलाडी तथा नेपाल पुलिस क्लबका सुमन सुवेदी अझै पटनालीमा छन् । प्रतियोगिता ठप्प भएपछि काठमाडौं जान नपाएका उनी पटनालीमा भएको खेलमा सहभागी भए । व्यक्तिगत ट्रेनिङ दैनिकजसो भए पनि खेल्न नपाउँदा भने दिक्क भइसकेका थिए । ‘कोठामा खेल्नु र मैदानमा खेल्नु फरक हो,’ उनले भने, ‘खेलाडीहरूसमेत निकै खुसी छन् । दर्शकको सहभागिताले अझ हौसला बढेको छ ।’सुमन, प्रकाश, पुजन उपरकोटी, स्थानीय किरण थापालगायतले खेल आयोजना गर्ने योजना बनाए । खेल सञ्चालनका लागि स्थानीयले मैदान मर्मत, आर्थिक सहयोगलगायत विभिन्न पक्षमा सक्दो सहयोग गरेका छन् । हुन त यसै पनि पटनालीलाई धरानपछि दोस्रो धेरै फुटबलर जन्माउने स्थानको रूपमा चिनिन्छ । राष्ट्रिय खेलाडीदेखि ‘ए’ डिभिजन लिग खेल्ने खेलाडीहरू आधा दर्शन बढी छन् । महिला खेलाडीहरूसमेत उत्तिकै उत्पादन भएको छ । स्थानीयहरू फुटबलका लागि कुनै पनि सहयोग गर्न पछि हट्दैनन् ।फुटबल आयोजना गर्न स्थानीयको पर्याप्त सहयोग पाएको कारण खेल आयोजना सम्भव भएको पटनाली फुटबल क्लबका संयोजक किरण थापा बताउँछन् । खेल हेर्न सुनसरी, उदयपुर, धनकुटा र मोरङबाट समेत पुग्ने गरेका छन् । विजेताले ५० हजार र उपविजेताले २५ हजार रुपैयाँ पुरस्कार प्राप्त गर्नेछन् ।